

 REPUBLIKA HRVATSKA

ŽUPANIJSKO DRŽAVNO ODVJETNIŠTVO

 U ZAGREBU

 Zagreb, Savska cesta 41/IV

Broj: P- 34/2023

Zagreb, 06. srpnja. 2023.

Temeljem članka 4. Uredbe o raspisivanju i provedbi javnog natječaja i internog oglasa u državnoj službi (Narodne novine, broj: 78/2017, u daljnjem tekstu: Uredba) te sukladno javnom natječaju za prijam u državnu službu na neodređeno vrijeme u Županijsko državno odvjetništvo u Zagrebu objavljenom u "Narodnim novinama" br: 61/2023 od 07. lipnja 2023. na radno mjesto pod točkom 2) - državnoodvjetnički savjetnik/ca u Kaznenom odjelu – 2 izvršitelja/ica, objavljuje se

**OPIS POSLOVA RADNIH MJESTA, PODACI O PLAĆI, SADRŽAJU I NAČINU TESTIRANJA TE PRAVNI I DRUGI IZVORI ZA PRIPREMANJE KANDIDATA**

**ZA TESTIRANJE**

**državnoodvjetnički savjetnik u Kaznenom odjelu- 2 izvršitelja/ice**

**OPIS POSLOVA RADNOG MJESTA**:

* pomaže državnom odvjetniku ili njegovom zamjeniku u radu,
* izrađuje nacrte odluka i drugih podnesaka,
* uzima na zapisnik prijave, podneske, izjave građana,
* obavlja samostalno ili pod nadzorom i po uputama državnog odvjetnika ili njegovog zamjenika druge stručne poslove predviđene zakonom ili propisima na osnovi zakona, kao i Godišnjim rasporedom poslova.

Plaću službenika čini umnožak osnovice za izračun plaće i koeficijenta složenosti poslova radnog mjesta, uvećan za 0,5% za svaku navršenu godinu radnog staža. Sukladno odredbi članka 10. podstavak d) točka 8. Uredbe o nazivima radnih mjesta i koeficijentima složenosti poslova u državnoj službi ("Narodne novine" broj 37/2001 – "Narodne novine" broj: 26/2023) određen je koeficijent složenosti poslova za radno mjesto državnoodvjetničkog savjetnika u županijskim državnim odvjetništvima.

**PRAVNI IZVORI ZA PRIPREMANJE KANDIDATA ZA TESTIRANJE**

* Zakon o državnom odvjetništvu ("Narodne novine", broj: 67/18, 21/22),
* Poslovnik državnog odvjetništva ("Narodne novine", broj: 128/19),
* Kazneni zakon (Narodne novine, broj: 125/11, 144/12, 56/15, 61/15, 101/17, 118/18 i 126/19),
* Zakon o kaznenom postupku (Narodne novine broj: 152/08, 76/09, 80/11, 91/12– Odluka Ustavnog suda 143/12, 56/13, 145/13, 152/14, 70/17, 126/19 i 84/21).

**SADRŽAJ TESTIRANJA**

Testiranje kandidata provodi se u dvije faze. Prva faza testiranja sastoji se od provjere znanja o organizaciji i načinu rada u državnom odvjetništvu i provjere znanja, sposobnosti i vještina bitnih za obavljanje poslova radnog mjesta na koje se službenik prima, dok se druga faza testiranja sastoji od razgovora sa Komisijom.

Prva faza testiranja sastoji se od:

* pisane provjere znanja o organizaciji i načinu rada u državnom odvjetništvu i provjere znanja iz poznavanja kaznenog materijalnog i kaznenog procesnog prava

 pisani test (na kojem je moguće ostvariti 10 bodova)

 Smatra se da je kandidat zadovoljio na testiranju ako je za svaki dio testiranja ostvario najmanje 5 bodova.

Druga faza testiranja sastoji se od:

* razgovora kandidata s Komisijom- intervju (na kojem je moguće ostvariti 10 bodova)

Kandidat koji ne zadovolji na provedenoj pisanoj provjeri ne može sudjelovati u daljnjem postupku. Raspored održavanja razgovora s Komisijom bit će utvrđen po završetku pisanog dijela testiranja o čemu će kandidati biti obaviješteni.

**NAČIN TESTIRANJA**

Postupak testiranja provodi Komisija za provedbu javnog natječaja (u daljnjem tekstu: Komisija).

Testiranju mogu pristupiti samo oni kandidati koji pravovremeno dođu u zakazani dan i vrijeme te prije testiranja dokažu identitet osobnom iskaznicom ili drugom važećom identifikacijskom ispravom. Smatra se da je kandidat povukao svoju prijavu na javni natječaj ukoliko nije pristupio testiranju te se više neće smatrati kandidatom.

Nakon utvrđivanja identiteta kandidati će pristupiti pisanom testiranju. Za vrijeme pisanog dijela testiranja kandidatima nije dozvoljeno napuštati prostoriju u kojoj se obavlja testiranje, razgovarati s ostalim kandidatima te koristiti mobitel ili druga komunikacijska sredstva.

Pri testiranju koje se sastoji od pisane provjere znanja o organizaciji i načinu rada u državnom odvjetništvu i poznavanja kaznenog procesnog i materijalnog prava nije dozvoljeno koristiti se zakonima, drugom literaturom ili bilješkama.

Zbog povrede navedenih pravila kandidat će biti udaljen s provjere znanja, dok postignuti rezultat Komisija neće priznati niti ocijeniti.

Nakon provedbe pisanog dijela testiranja na razgovor s Komisijom bit će pozvani kandidati koji su zadovoljili na testiranju, odnosno kandidati koji su za pisani dio testiranja ostvarili najmanje 5 bodova.

Raspored održavanja razgovora s Komisijom bit će utvrđen po završetku pisanog dijela testiranja, time da će kandidati biti obaviješteni o rezultatima testiranja i rasporedu održavanja razgovora s Komisijom.

Komisija u razgovoru s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad te rezultate ostvarene u njihovom dosadašnjem radu, dok će se rezultati intervjua vrednovati bodovima od 0 do 10, a smatra se da je kandidat zadovoljio na intervjuu ako je dobio najmanje 5 bodova.

Nakon završetka pisane provjere znanja i razgovora, Komisija će utvrditi rang listu prema ukupnom broju ostvarenih bodova na testiranju i intervjuu, te će izraditi izvješće o provedenom testiranju i sukladno utvrđenim rezultatima čelniku tijela predložiti kandidate za prijam.

Za najboljeg kandidata Županijsko državno odvjetništvo u Zagrebu, sukladno odredbi članka 122. stavak 3. Zakona o državnom odvjetništvu (Narodne novine broj: 67/18), podnosi zahtjev za provedbu temeljne sigurnosne provjere nadležnoj sigurnosno-obavještajnoj agenciji. Sigurnosna provjera provodi se sukladno zakonu kojim se uređuje provođenje sigurnosnih provjera.

Na službenoj web stranici Državnog odvjetništva Republike Hrvatske [www.dorh.hr](http://www.dorh.hr) objavit će se mjesto i vrijeme održavanja testiranja najmanje pet dana prije održavanja testiranja.

KOMISIJA ZA PROVEDBU NATJEČAJA